ચંબુને થયું, ‘ઓ હૃદય! તેં પણ ભલા કેવો ફસાવ્યો છે મને, જે નથી મારા બન્યા તેનો બનાવ્યો છે મને.’ અને એથી પારણાથી શરૂ થયેલી યાત્રા પરણવા સુધીની ઉંમર વટાવી ૮.૨૮, ૮.૩૩, ૮.૫૬, ૯.૦૬ની ફાસ્ટ લોકલની જેમ ધડાધડ આગળ વધવા લાગી, પણ કોઈ ગગીએ ‘ભલે પધાર્યા’નું ર્બોડ હૃદયના દ્વાર પર માર્યું જ નહીં અને ત્રીસ વટાવ્યા પછી પેલા હૈયાનો સળવળાટ ચંબુના મનને અશાંત કરી દેતો. દર વર્ષે લગ્નની સીઝનમાં વરઘોડાનો વરસાદ પડે પણ પ્રેમનું ચોમાસું ચંબુને પલાળ્યા વગર જ ચાલ્યું જાય. ૯.૫૬ની લોકલ ટ્રેનની જેમ કોઈનું વરઘોડું જાય ત્યારે એ જોઈ ચંબુનો જીવ બળીને રાખ થઈ જતો (છતાં ચંબુ જીવતો). ખરેખર, આ જીવ સાલી એવી ચીજ છે કે રાખ થઈ જાય તો પણ સ્ટ્રૉન્ગ મલમ લગાડવાથી પણ રૂઝ નથી આવતી. ચંબુને શરૂ-શરૂમાં દૂધના ઊભરા જેવા નાનકડા રોમૅન્ટિક ઊભરા આવતા, પણ એકત્રીસ વટાવ્યા પછી તો સમુદ્રનાં વિશાળ મોજાં હિલોળાં લેવા લાગ્યાં. આવાં તો કુલ ૮૭,૫૪૫ ઊભરા અને મોજાં આવીને બેસી જતાં... સૉરી, બેસાડી દેવામાં આવતાં. પણ ઇતિહાસનાં પાનાં ન ખૂલ્યાં એ ન જ ખૂલ્યાં.